In nomine Dei summi omnipotentis, Patris et Filii et Spiritus Sancti. Ego Wilelmus, filius Bernardi, et archiepiscopus Ausciorum, et fratres mei Raimundus et Oddo et Otgarius et Giraldus et Bertrannus, pro peccatis nostris et parentum nostrorum vivorum et mortuorum, donamus Domino Deo et sanctis apostolis ejus Petro et Paulo, ad locum Cluniacum, cui dunnus Hugo abba preesse videtur, ecclesiam Sancti Michaelis de Monte Alto, cum appendentibus quinque ecclesiis, et vineis, campis; et absque his quæ pater meus ibi dedit in vita sua, dedimus nos unum molendinum in alveo Archo nomine, et decem denæratas de vinea indominicali, et medietatem silvæ quæ vocatur Nigre Vallis; et mater nostra similiter medietatem ecclesie quæ est in villa quæ vocatur Ulmus, et dominationem alterius æcclesiæ in villa quæ vocatur Caseras: hæ duæ sunt in Leomania. Unde rogamus per omnipotentem Deum omnes presentes et succedentes, ut hoc donum collaudent et integrum et inlibatum custodiant et gratiam Dei adquirant, et in societate Cluniensium fratrum, quam pro hoc dono suscepimus, participes fiant. Si quis autem hoc calumpniare vel temerare presumpserit, quod appetit non perficiat, insuper iram Dei omnipotentis incurrat, et cum Datan et Abiron absortus intereat. Acta est hæc carta mense decembri, in presentia dunni Hugonis, abbatis Cluniacensis, et Duranni, Tholosani episcopi, et Wilelmi, episcopi Convenarum, et Raimundi, abbatis Sancti Luperculi Helisanæ civitatis, et aliorum plurimorum, regente apostolicam sedem dunno Alexandro summo pontifice, Philipo rege regnum Francorum gubernante, eo desuper regnante cujus regnum et imperium sine fine permanet in secula seculorum. S. Wilelmi archiepiscopi, et fratrum ejus. S. Arnaldi Lupi et fratrum ejus. S. Raimundi de Algipoi. S. Floriani et fratrum ejus. S. Arnaldi de Angano. S. Bernardi Guarmundi.